عمران خان: د اړیکو د ترینگلتیا ملامتي پر پاکستان ده
عمران خان د افغانستان او پاکستان ترمنځ د بې اعتمادۍ علت څرگند کړ او پر طالبانو یې بیا غږ وکړ چې د افغان حکومت سره خبرو ته کیني.
د پاکستان د تحریک انصاف گوند مشر عمران خان چې په پارلمان کې لوي سیاسي قوت دی او په خیبر پښتونخوا ایالت کې واکمن گوند دی، د امریکا غږ خبریال ایازگل سره د ځانگړې مرکې په ترڅ کې وویل چې د افغانستان او پاکستان تر منځ د اړیکو د ترینگلتیا او بې اعتمادۍ ملامتي د پاکستان ده. ددې ترڅنگ هغه په سیمه کې د بدامنۍ په تړاو د اندېښنې په څرگندولو په افغانستان کې د سولې د وروستیو هڅو ملاتړ وکړ او پر طالبانو باندې یې غږ وکړ چې د سولې مستقیمو خبرو ته دې کیني. هغه د امریکا غږ خبریال ایازگل سره د ځانگړې مرکې په ترڅ کې د افغان مهاجرینو سره د پاکستان د ایالتي پولیسو ناسم چلند ته هم اشاره وکړه. د پاکستان د تحریک انصاف گوند مشر عمران خان وايي په افغانستان او پاکستان کې د امنیت د ټینگیدو دپاره باید دواړه هیوادونه خپل منځي جنجالونه یوې خوا ته پریدي او یو له بله سره په گډه د امنیتي ستونزو غم وخوري. هغه وویل د پاکستان لاسوهنې د دواړو هیوادونو ترمنځ د اړیکو د ترینگلتیا سبب شو. هغه زیاته کړه، «زه ډیر خواشینی یم چې اوسمهال د افغانستان او پاکستان ترمنځ اړیکې ښې ندي. ددې خبرې په ویلو هم خپه یم چې پدې کې پاکستان ملامت دی. مونږ د افغانستان په برخه کې ثابت سیاست ندی درلودلای او له پخوا مو د افغانانو په چارو کې لاس وهنه کړې چې د کرکې سبب گڼل کیږي.» خو په عین وخت کې دغه پاکستاني سیاستوال د دوه اړخیزو اړیکو د بهتریدو په اړه خوشبینې وښوده. هغه وویل، «زه فکر کوم چې مونږ په راتلونکی کې غوره اړیکې درلودای شو زه فکر کوم چې په پاکستان کې د تیرو تیروتنو درک رامنځته شوی دی. مونږ داسی احساس لرو چې دا کرکه باید له منځه یوړل شي.» ښاغلي خان په افغانستان او پاکستان کې د امنیتي ستونزو په اړه اندېښنه لویه وبلله او زیاته یې کړه چې ځیني طالب استازي څو کاله مخکې د مرستې د ترلاسه کولو دپاره ورغلي و ځکه دوي غوښتل چې د افغان حکومت سره د سولې خبرې پرانیزي. خان وویل طالبان باید د سولې خبرو ته حاضرشي او جنگ ته د مذاکراتو له لارې د پای ټکی کیږدي. دغه موخې ته د رسیدو دپاره هغه د څلورو هیوادونو په گډون د سولې د خبرو وروستۍ هڅې وستایلې خو د تاکید مهم ټکی یې دا و چې په ځانگړې توگه یی طالبان د افغان حکومت سره مستقیمو خبرو ته داسې هڅول. «دا به یو مثبت گام وي. زه هیله لرم او دعا می دا ده چې د سولې یوه موافقه وشي، د واک د ویش موافقه او دآ چې بیا امریکاییان هم د افغانستان څخه ووځي.» خو عمران خان وویل هغه پدی باور دی چې متحده ایالاتو د تاوتریخوالي د له منځه وړلو دپاره په مداومه بڼه پر خپل پوځي قوت اتکا کوي. «تاسی اوس په سیمه کې د داعش ظهور ته وگورئ چې خدای خبر نور به چیرې خپریږي. دا پر عراق باندی د متحده ایالاتو د یرغل مستقیمه نتیجه ده.» هغه وویل دغه کار طالبان سیاسي حل ته بی میله کړل. «اوس چې طالبان پوهیږي امریکاییان له افغانستانه وځي، نو خود به د قوي موقف څخه پر یوې غښتلې معاملې زور اچوي. اوس دوي د هغو شرایطو منلو ته تیار ندي چې پخوا یې ښایي منلي وای.» هغه دا ومنله چې یو اعشاریه اوه ملیون ثبت شوي افغان مهاجرین او په زرگونو نور افغان پناه غوښتونکي، چې تر اوسه پورې یی نومونه د مهاجرینو په لست کې ندي ثبت شوي، د ایالتي پولیسو له خوا د ناوړه چلند له امله سخت ځورول کیږي. «په پاکستان کې د دوي د شتون دلیل واضحه دی. په افغانستان کې حالات سم ندي. زه اوس هم د هغو په خلاف خپل آواز اوچتوم چې په زور د پاکستان څخه د افغان مهاجرینو ایستل غواړي.» هغه وویل د افغان مهاجرینو په وړاندې ناسم چلند او د پولیسو له خوا کلک تفتیش وروسته له هغې زور واخیست چې په پاکستان کې د دوه و لویو بریدونو، یو د باچاخان پر پوهنتون او بل، تیر کال، پر پوځي ښوونځي باندې بریدونه په افغانستان کې د دیره ترهه گرو له خوا پلان او عملی شوي و.